
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	11 februarie 2015

	Nr.
	4c-7/552


R A P O R T
asupra propunerii legislative pentru modificarea şi completarea art.8 din Legea privind venitul minim garantat nr.416/2001
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 543/2014 din 8 decembrie 2014 , cu dezbaterea pe fond, în procedură obişnuită, a propunerii legislative pentru modificarea şi completarea art.8 din Legea privind venitul minim garantat nr.416/2001.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.433/18.04.2014)

· avizul negativ al Consiliului Economic şi Social (nr.912/10.04.2014)

· avizul negativ al Comisiei juridice, de disciplină şi imunităţi 
(nr.4c-11/1203/26.01.2015)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/225/03.02.2015)

· avizul negativ al Comisiei pentru sănătate şi familie 
(nr.4c-8/28/04.02.2015).
Propunerea legislativă are ca obiect de reglementare modificarea şi completarea art.8 din Legea nr.416/2001 privind venitul minim garantat, în sensul că se solicită exceptarea de la calculul pentru stabilirea venitului net lunar al familiei sau al persoanei singure, a unor categorii de venituri cum ar fi:
· alocaţia de stat pentru copii prevăzută de Legea nr.61/1993 privind alocaţia de stat pentru copii, republicată, cu modificările şi completările ulterioare;
· alocaţia pentru susţinerea familiei, prevăzută de Legea nr.277/2010 privind alocaţia pentru suţinerea familiei;
· bugetul personal complementar prevăzut de Legea nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare;
· ajutoarele de stat acordate în baza O.G. nr.14/2010 privind măsuri financiare pentru reglementarea ajutoarelor de stat acordate producătorilor agricoli, aprobată cu modificări şi completări prin Legea nr.74/2010,  cu completările ulterioare;
· bursele de studiu şi bursele sociale;
· sprijinul financiar prevăzut de H.G. nr.1488/2004 privind aprobarea criteriilor şi a cuantumului sprijinului financiar ce se acordă elevilor prin Programul naţional de protecţie socială  „Bani de liceu”;
· depozitele bancare de până la 8.000 lei ale pensionarilor din sistemul public de pensii.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 10 februarie 2015 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice:

· d-na Georgeta Jugănaru – director
· d-na Cassiana Dinu - inspector principal.
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 2 decembrie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· iniţiatorii nu precizează sursele financiare necesare aplicării măsurilor propuse, având în vedere că propunerea legislativă presupune exceptarea de la calculul pentru stabilirea venitului net lunar a unor categorii de venituri, ducând astfel la creşterea numărului de beneficiari şi, pe cale de consecinţă, la majorarea cheltuielilor bugetare. Se încalcă astfel dispoziţia art. 138 alin. (5) din Constituţia României, republicată, care prevede că ”nicio cheltuială bugetară nu poate fi aprobată fără stabilirea sursei de finanţare”;

· propunerea legislativă nu respectă normele de tehnică legislativă reglementate de Legea nr.24/2000, republicată, cu modificările şi completările ulterioare, întrucât din expunerea de motive nu reiese care este impactul financiar asupra bugetului general consolidat atât pe termen scurt, pentru anul curent, cât şi pe termen lung (pe 5 ani), cerinţă prevăzută de art. 31 alin. (1) lit. c) din legea menţionată.


VICEPREŞEDINTE,


SECRETAR,

Adrian Solomon



Mihăiţă Găină

Întocmit,

Expert parlamentar Adriana Breazu

